b'\n_START_ARTICLE_\nPorin suomalainen yhteislyseo\n_START_SECTION_\nKoulurakennus\n_START_PARAGRAPH_\nPorin suomalainen yhteislyseon koulurakennuksen vanhin osa on valmistunut vuonna 1934 ja sen on suunnitellut arkkitehti Elsa Arokallio. Keskustan ruutukaava-alueen etel\xc3\xa4puolella sijaitseva PSYL on osa niin sanottuja Riihikedon koulukortteleita, joihin kuuluvat lis\xc3\xa4ksi muun muassa vuonna 1912 rakennettu Cygnaeuksen koulu sek\xc3\xa4 entinen Porin suojeluskuntatalo eli Karhulinna (1928), jossa nyky\xc3\xa4\xc3\xa4n toimii Porin seudun steinerkoulu. Koulurakennukset kuuluvat Museoviraston m\xc3\xa4\xc3\xa4rittelemiin valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin. _NEWLINE_PSYL:n ensimm\xc3\xa4inen laajennus tehtiin vuonna 1957, jolloin valmistui 17 uuden luokkahuonetta k\xc3\xa4sitt\xc3\xa4nyt etel\xc3\xa4npuoleinen siipirakennus. Vuonna 1964 puolestaan otettiin k\xc3\xa4ytt\xc3\xb6\xc3\xb6n niin sanottu "uusi puoli". Samalla koulun p\xc3\xa4\xc3\xa4sis\xc3\xa4\xc3\xa4nk\xc3\xa4ynti siirtyi nykyiseen paikkaansa. Uuden puolen suunnitteluvaiheessa oli mukana ajatus my\xc3\xb6s uimahallista, joka olisi sijainnut juhlasalin alla, mutta ajatus ei toteutunut.\n_START_SECTION_\nHistoria\n_START_PARAGRAPH_\nPorin suomalaisen yhteislyseon koulu perustettiin vuonna 1926 aikana paikallisen naisten ompeluseuran aloitteesta. Yhdistys anoi opetusministeri\xc3\xb6lt\xc3\xa4 lupaa perustaa yksityinen 5-luokkainen oppikoulu ja suomenkielinen yhteislyseo, jossa pystytt\xc3\xa4isiin tarjoamaan opetusta samanaikaisesti sek\xc3\xa4 tyt\xc3\xb6ille ett\xc3\xa4 pojille. Toiminta alkoi 42 oppilaan voimin Suomalaisen naisliiton tiloissa Annankadulla. Lukuvuoden 1927\xe2\x80\x931928 PSYL toimi Linnankadun (nyk. Isolinnankatu) kansakoulussa. Sielt\xc3\xa4 se siirtyi joen toiselle puolelle niin sanottuun Sofian kouluun, jossa PSYL toimi lukuvuoden 1928 alusta joulukuuhun 1934. Sofian koulussa aloitettiin puuroaterian tarjoaminen oppilaille, mink\xc3\xa4 vuoksi PSYL sai viel\xc3\xa4 nyky\xc3\xa4\xc3\xa4nkin tunnetun lempinimens\xc3\xa4 "Vellil\xc3\xa4". Lukuvuonna 1930\xe2\x80\x931931 PSYL anoi lupaa antaa opetusta 8. vuosiluokkaan asti, jonka my\xc3\xb6t\xc3\xa4 siit\xc3\xa4 tuli yliopistoon johtava koulu. Ensimm\xc3\xa4iset 12 ylioppilasta valmistuivat kev\xc3\xa4\xc3\xa4ll\xc3\xa4 1934._NEWLINE_PSYL:n oppilasm\xc3\xa4\xc3\xa4r\xc3\xa4 kasvoi voimakkaasti heti alusta alkaen. Asianmukaiset koulutilat ja oma koulutalo olivat johtokunnan aikomus alusta alkaen, mink\xc3\xa4 my\xc3\xb6t\xc3\xa4 Porin kaupungilta anottiin tontti, joka luovutettiin koulutalon rakentamista varten Riihikedon kaupunginosasta. PSYL:n oma koulurakennus kohosi Cygnaeuksen koulun viereen joulukuussa 1934, ja opetus alkoi vuodenvaihteen j\xc3\xa4lkeen tammikuussa. Laajennuksia valmistui vuosina 1957 ja 1964, j\xc3\xa4lkimm\xc3\xa4isen yhteydess\xc3\xa4 kouluun saatiin my\xc3\xb6s 40-paikkainen kielistudio._NEWLINE_PSYL:n ensimm\xc3\xa4isen\xc3\xa4 rehtorina toimi filosofian maisteri Viljo Heinonen vuosina 1935\xe2\x80\x9369. H\xc3\xa4nen j\xc3\xa4\xc3\xa4ty\xc3\xa4\xc3\xa4n el\xc3\xa4kkeelle liikunnanopettaja Into Merilehti sai johdettavakseen Suomen suurimmaksi kasvaneen oppikoulun. Oppilasm\xc3\xa4\xc3\xa4r\xc3\xa4 oli suurimmillaan lukuvuonna 1966-1967, jolloin oppilaita oli 1 359. Ylioppilaskokelaita oli parhaimmillaan 1970-luvun alussa yli 150. PSYL:n viimeinen lukuvuosi yksityisen\xc3\xa4 oppikouluna p\xc3\xa4\xc3\xa4ttyi kev\xc3\xa4\xc3\xa4ll\xc3\xa4 1974, jolloin Suomessa siirryttiin peruskouluj\xc3\xa4rjestelm\xc3\xa4\xc3\xa4n. Samalla koulun omistajaksi tuli Porin kaupunki. Elokuussa 1974 toimintansa aloittivat nimenmuutoksen j\xc3\xa4lkeen Riihikedon lukio ja Riihikedon yl\xc3\xa4aste, joiden ensimm\xc3\xa4iseksi rehtoriksi tuli liikunnanopettaja Mauri Jaakonsaari. Vuonna 1989 Riihikedon lukio, jossa PSYL:n perinteiden seurauksena oli ollut vahva matemaattis-luonnontieteellinen painotus, sai ensin luonnontieteelliseen kokeiluun ja lopulta vuonna 1994 luonnontieteellisen erikoislukion aseman. Vuotta aikaisemmin koulu oli saanut takaisin alkuper\xc3\xa4isen nimens\xc3\xa4 Senioriyhdistyksen aloitteesta. PSYL:ss\xc3\xa4 toimivat my\xc3\xb6s vuonna 1981 perustettu musiikkiluokka sek\xc3\xa4 1995 perustettu kuvaamataitoluokka.\n_START_SECTION_\nNykyinen toiminta\n_START_PARAGRAPH_\nPorin suomalaisessa yhteislyseon koulussa opiskelee luokilla 7\xe2\x80\x939 noin 330 oppilasta. Opettajia on noin 30. Peruskoulussa toimivat my\xc3\xb6s musiikki- ja kuvataideluokat. Lis\xc3\xa4ksi koulun erikoisuutena ovat niin sanotut "pajaluokat", joilla opiskelee erityisopetusta tarvitsevia oppilaita. Koulun toinen erikoisuus on syksyll\xc3\xa4 2006 alkanut englanninkielinen erikoisopetus. _NEWLINE_Porin suomalaisessa yhteislyseon lukio tekee monipuolista yhteisty\xc3\xb6t\xc3\xa4 muun muassa Porin yliopistokeskuksen, Satakunnan ammattikorkeakoulun, Porin ammattiopiston sek\xc3\xa4 alueen yritysten kanssa. PSYL:n luonnontieteelliseen erikoislukioon valitaan vuosittain noin 15\xe2\x80\x9320 opiskelijaa. Koulu sai monivuotisen kokeilun j\xc3\xa4lkeen opetusministeri\xc3\xb6lt\xc3\xa4 luonnontieteellisen erityisteht\xc3\xa4v\xc3\xa4n syksyst\xc3\xa4 1994 alkaen. Erikoislukioon haetaan erikseen ja valinta tapahtuu painotetun keskiarvon avulla. Painotettavat aineet ovat matematiikka, fysiikka, kemia ja biologia. Erikoislukion kursseihin kuuluu mm. laboratoriot\xc3\xb6it\xc3\xa4 sek\xc3\xa4 tutustumisk\xc3\xa4yntej\xc3\xa4. Urheilulukiossa taas valmennetaan urheilijoita kouluty\xc3\xb6n ohella.\n_START_SECTION_\nPorin Suomalaisen Yhteislyseon Seniorit\n_START_PARAGRAPH_\nPorin Suomalaisen Yhteislyseon Seniorit ry on vuonna 1991 perustettu koulun entisten oppilaiden yhdistys. Sen teht\xc3\xa4v\xc3\xa4n\xc3\xa4 on vaalia koulun perinteit\xc3\xa4 sek\xc3\xa4 tukea nykyisi\xc3\xa4 oppilaita mahdollisuuksien mukaan. Yhdistys on vuodesta 1999 l\xc3\xa4htien valinnut m\xc3\xa4\xc3\xa4r\xc3\xa4ajoin Kunniaseniorin koulun entisten oppilaiden joukosta.'